એક જમાનામાં બાળકને આવા ઉઠા ભણાવીને પેરેન્ટ્સ બહાર જઈ આવતા. આજના છોકરા આવી વાતો સાંભળીને પેરેન્ટ્સના ભોળપણ પર હસી નાખતા હોય છે. ગઈકાલના બાળકો એક પતાસાની લાલચે વડીલો કહે એમ કરતા હતા. સમય જતા પતાસામાંથી બિસ્કીટ અને બિસ્કીટમાંથી લૉલિપૉપ-કૅડબરી સુધી બાળકો લલચાતા હતા. આજના બાળકો લાંચ રુશ્વતમાં મનતા નથી. ચૉકલેટ્સ, ટૉફીઝમાં શું લલચાવા જેવી વાત છે? ટૅકનૉલૉજીએ આવીને બાળકોને હાઈટૅક બનાવી દીધા છે. આજનું બાળક ગઈ કાલના બાળક કરતા સ્માર્ટ છે. એ વાતનો સીધો પુરાવો જોઈતો હોય તો કોઈ વડીલનો બાળપણનો બ્લેક એન્ડ વ્હાઈટ ફોટોગ્રાફ કાઢીને જોઈ લેવો. જગતભરની બાઘાઈ સાથે પણ ચકળવકળ એવી આંખોની અંદર અને બહાર છેક ચીકબોન સુધી પ્રસરેલી કાજળના લપેડા અને નજર લાગે એવું ના હોય છતાં નજર ના લાગે એ માટે કપાળના ખૂણામાં કાજળના મોટા ટીલાં સાથે અડધા ખૂલ્લાં મોઢા વાળું બિહામણું બાળક દેખાશે. જ્યારે આજનું બાળક મોબાઈલની ગેલેરી ખોલીને એક ક્લિક સાથે પોતાનું હસતું પિક કાઢીને બતાડશે. એક જમાનામાં બાળકને બીઝી રાખવા મોટાઓ એક વાડકીમાં ચાર મમરા ભરીને પકડાવી દેતા એને રમવું કે ખાવું એ દ્વિધામાં બાળક દિવસ કાઢી નાખે. જ્યારે આજનું તેડેલું બાળક તમારા ખિસ્સામાંથી મોબાઈલ કાઢીને પ્લેસ્ટોરમાંથી ગેઈમ શોધીને ગેઈમ રમી લેતું હોય છે અને ખાવું હોય એ ખાઈ લેતું હોય છે.